Από τη συνέντευξη στο podcast
Ποιανού είναι τελικά η ιστορία;
Από την προφορική μαρτυρία στο podcast και τη δημόσια ιστορική αφήγηση
Σκοπός της εργασίας
Σκοπός είναι να διερευνήσετε τι συμβαίνει όταν μία προφορική μαρτυρία μετατρέπεται σε σύντομη δημόσια ψηφιακή αφήγηση.
Θα λειτουργήσετε ταυτόχρονα ως:
συνεντευκτές – ερευνητές – επιμελητές – ιστορικοί αφηγητές.
Η εργασία δεν αξιολογεί μόνο το τελικό podcast. Ιδιαίτερη σημασία έχει η διαδικασία επιλογής, απόρριψης και οργάνωσης του υλικού.
Βήμα 1. Διαμόρφωση ιστορικού ερωτήματος
Επιλέξτε ένα σαφές ερώτημα το οποίο θα καθοδηγήσει τη συνέντευξη και το τελικό podcast.
Το ερώτημα δεν πρέπει να είναι απλώς:
«Πώς ήταν παλιά;»
Πρέπει να επιτρέπει ιστορική διερεύνηση.
Παραδείγματα:
· Πώς άλλαξε η σχολική ζωή ανάμεσα σε δύο γενιές;
· Πώς βίωσαν οι άνθρωποι μια περίοδο πολιτικής ή κοινωνικής αλλαγής;
· Πώς μετασχηματίστηκε μια γειτονιά ή μια πόλη;
· Πώς θυμούνται οι άνθρωποι τη μετανάστευση;
· Πώς άλλαξε η θέση των γυναικών στην καθημερινή ζωή;

Βήμα 2. Συνέντευξη
Πραγματοποιήστε μία συνέντευξη διάρκειας περίπου 30–45 λεπτών.
Τηρήστε τις βασικές αρχές συναίνεσης, σεβασμού, ανωνυμίας και δεοντολογίας.

Βήμα 3. Interpretive Memo – Πριν από το μοντάζ
Πριν αρχίσετε την επεξεργασία, γράψτε 300–400 λέξεις απαντώντας:
· Ποια θεωρείτε ότι είναι η βασική ιστορία που αφηγείται ο πληροφορητής;
· Ποια είναι τα σημαντικότερα θέματα της συνέντευξης;
· Ποια σημεία σάς έκαναν μεγαλύτερη εντύπωση;
· Ποια αποσπάσματα θεωρείτε απαραίτητα;
· Ποια ιστορική ιδέα θα θέλατε να κατανοήσει ο ακροατής;

Βήμα 4. Δημιουργία podcast
Δημιουργήστε ένα podcast διάρκειας περίπου 5–7 λεπτών.
Το podcast πρέπει να:
· χρησιμοποιεί αυθεντικά αποσπάσματα από τη φωνή του αφηγητή,
· έχει σαφές ιστορικό ερώτημα,
· παρέχει το απαραίτητο ιστορικό πλαίσιο,
· μην παρουσιάζει τη μαρτυρία ως τη μοναδική «αλήθεια»,
· διατηρεί, όσο είναι δυνατόν, την πολυπλοκότητα της αφήγησης,
· απευθύνεται σε συγκεκριμένο κοινό.
Δηλώστε εξαρχής το κοινό σας, π.χ.:
· μαθητές Δημοτικού,
· μαθητές Γυμνασίου,
· τοπική κοινότητα,
· επισκέπτες ενός ψηφιακού αρχείου ή μουσείου.

Βήμα 5. Editorial Decision Log
Κατά τη διάρκεια του μοντάζ κρατήστε ημερολόγιο με τουλάχιστον 6 σημαντικές αποφάσεις.
Για κάθε απόφαση καταγράψτε:
Τι κάναμε – Γιατί το κάναμε – Τι αποτέλεσμα είχε.
Ενδεικτικά:
	Απόφαση
	Γιατί;
	Τι επηρεάζει;

	Κρατήσαμε το απόσπασμα…
	…
	…

	Αφαιρέσαμε…
	…
	…

	Αλλάξαμε τη σειρά…
	…
	…

	Προσθέσαμε δική μας αφήγηση…
	…
	…


Βήμα 6. «What did you leave out?»
Επιλέξτε ένα απόσπασμα της συνέντευξης που θεωρείτε σημαντικό αλλά τελικά δεν χρησιμοποιήσατε.
Παρουσιάστε το και εξηγήστε:
· γιατί το θεωρείτε σημαντικό,
· γιατί το αποκλείσατε,
· τι θα άλλαζε αν το συμπεριλαμβάνατε,
· εάν η απόφαση ήταν αφηγηματική, ιστορική, τεχνική ή δεοντολογική.
Βήμα 7. Αναστοχασμός μετά την παραγωγή
Απαντήστε στα εξής:
1. Ποιανού την ιστορία αφηγείται τελικά το podcast: του αφηγητή, τη δική σας ή μία συν-κατασκευασμένη αφήγηση;
2. Ποια ήταν η δυσκολότερη απόφαση μοντάζ;
3. Αλλάξατε ποτέ τη σειρά των γεγονότων; Αν ναι, τι συνέπειες είχε αυτό;
4. Υπήρξε κάτι που επιλέξατε να μην χρησιμοποιήσετε για λόγους δεοντολογίας;
5. Πώς επηρέασε το μοντάζ την αντίληψή σας για τον αφηγητή;
6. Ποιες ευθύνες έχει ένας ερευνητής όταν μετατρέπει τη μνήμη ενός άλλου ανθρώπου σε δημόσια αφήγηση;
Η τελική εργασία θα περιλαμβάνει
1. Ιστορικό ερώτημα.
2. Σύντομη παρουσίαση του αφηγητή και του ιστορικού πλαισίου.
3. Οδηγό συνέντευξης.
4. Interpretive Memo.
5. Τελικό podcast 5–7 λεπτών.
6. Editorial Decision Log.
7. Ανάλυση ενός σημαντικού αποσπάσματος που αποκλείστηκε.
8. Τελικό αναστοχαστικό κείμενο.
9. Συμπέρασμα.
Θα αξιολογηθεί ιδιαίτερα
· η ιστορική τεκμηρίωση,
· η ποιότητα της συνέντευξης,
· η επιλογή και χρήση των αποσπασμάτων,
· ο σεβασμός στη φωνή του αφηγητή,
· η ιστορική πολυπλοκότητα,
· η δεοντολογία,
· ο αναστοχασμός πάνω στον δικό σας ρόλο,
· η καταλληλότητα του τελικού προϊόντος για το κοινό στο οποίο απευθύνεται.

Κεντρικό ερώτημα της εργασίας:
Όταν επιλέγουμε, κόβουμε, οργανώνουμε και δημοσιοποιούμε τη μαρτυρία ενός άλλου ανθρώπου, ποιος τελικά κατασκευάζει την ιστορία;

συγκειμενοποίηση → κριτική της πηγής → επιβεβαίωση → ερμηνεία → αναστοχασμός

